
ДО

МИНИСТЕРСКИЯ СЪВЕТ НА
РЕПУБЛИКА БЪЛГАРИЯ

Д  О  К  Л  А  Д
от

ПЕТЪР ДИЛОВ
министър на икономиката И ИНДУСТРИЯТА
ОТНОСНО: Проект на Решение на Министерския съвет за одобряване на Закон за изменение и допълнение на Закона за оръжията, боеприпасите, взривните вещества и пиротехническите изделия (обн., ДВ, бр. 73 от 2010 г., изм. и доп., бр. 88 от 2010 г., бр. 26 и 43 от 2011 г., бр. 44 и 73 от 2012 г., бр. 66, 68 и 70 от 2013 г., бр. 53 и 98 от 2014 г., бр. 14, 56, 79, 94 и 95 от 2015 г., бр. 47, 81 и 103 от 2016 г., бр. 103 от 2017 г., бр. 10 и 20 от 2018 г., бр. 37 от 2019 г., бр. 28, 44 и 100 от 2020 г., бр. 80 от 2021 г., бр. 102 от 2022 г., бр. 84 от 2023 г., бр. 13 и 41 от 2024 г.)

УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ДАМИ И ГОСПОДА МИНИСТРИ,

На основание на чл. 31, ал. 2 от Устройствения правилник на Министерския съвет и на неговата администрация (УПМСНА), внасям за разглеждане Проект на решение на Министерския съвет за одобряване на Закон за изменение и допълнение на Закона за оръжията, боеприпасите, взривните вещества и пиротехническите изделия (ЗОБВВПИ).
Проектът на Закон за изменение и допълнение на ЗОБВВПИ е изготвен с цел въвеждане в националното законодателство на разпоредбите на Директива за изпълнение (ЕС) 2024/325 на Комисията от 19 януари 2024 година за изменение на Директива за изпълнение (ЕС) 2019/68 по отношение на минималната дълбочина на маркировката на огнестрелните оръжия и основните компоненти (ОВ, L 2024/325, 22.01.2024) и в съответствие със заложените мерки в Решение № 233 на Министерския съвет от 2024 г. за приемане на План за намаляване на административната тежест.

С въвеждането на Директива за изпълнение (ЕС) 2024/325 на Комисията от 19 януари 2024 година се залага минималната дълбочина на маркировката на огнестрелните оръжия и основните компоненти, с което се гарантират еднакви условия за икономическите оператори и ползвателите на огнестрелни оръжия и се улеснява търговията на вътрешния пазар на Европейския съюз.

Предложените промени на текстове, в изпълнение на Решение № 233 на Министерския съвет от 2024 г., ще доведат до намаляване на административната тежест върху бизнеса чрез премахване на изискването за предоставяне на документи за обстоятелства, които могат да се удостоверят по служебен път. Целта е намаляване на административната тежест за заявителите чрез отпадане на изискването за предоставяне на разрешение за ползване или копие на друг заместващ го документ, когато такъв се изисква съгласно Закона за устройство на територията (ЗУТ). Въвежда се изискване за посочване единствено на номер и дата на издаване на разрешение за ползване на обектите или копие на друг заместващ го документ, когато такъв се изисква съгласно ЗУТ, и орган, който го е издал, и/или номер и дата на сертификат за съответствие, удостоверяващ годността на мобилна производствена установка за взривни вещества. Отпада също така изискването за уведомяване писмено или по електронен път Министерството на икономиката и индустрията при настъпила промяна на търговската регистрация.
Предложените промени ще доведат до създаването на по-благоприятни условия за бизнеса чрез отпадането, облекчаването и оптимизирането на по-голямата част от сега действащите административни процедури. 

Предложеният законопроект няма да окаже въздействие върху държавния бюджет и в тази връзка към проекта е приложена финансова обосновка, изготвена съгласно приложение № 2.2 към чл. 35, ал. 1, т. 4, буква "б" от УПМСНА.  
За изпълнението на проекта на акт не са необходими допълнителни разходи/трансфери/други плащания по бюджета на Министерството на икономиката и индустрията за 2025 г. и следващите бюджетни години.
По проекта на акт е изготвена частична предварителна оценка на въздействието по чл. 20, ал. 2 от Закона за нормативните актове. Оценката е съгласувана с дирекция „Координация и модернизация на администрацията“ в Администрацията на Министерския съвет, в съответствие с чл. 30б от УПМСНА.
По проекта на акт е изготвена справка за съответствие с европейското право, тъй като същият съдържа разпоредби, въвеждащи в българското законодателство норми на правото на Европейския съюз.
В съответствие с чл. 28, ал. 3 от Закона за нормативните актове, проектът на акт се придружава и от справка за съответствието с Конвенцията за защита на правата на човека и основните свободи и с практиката на Европейския съд по правата на човека, изготвена от Министерството на правосъдието, когато с нормативния акт се утвърждава закон или кодекс.
Законопроектът е съгласуван в съответствие с разпоредбите на чл. 32 от УПМСНА и на основание чл. 26, ал. 3 от Закона за нормативните актове е публикуван за обществено обсъждане на интернет страницата на Министерството на икономиката и индустрията и на Портала за обществени консултации на Министерския съвет, като на заинтересованите лица беше предоставен срок от 30 дни за становища, предложения и възражения, като целесъобразните бележки и предложения са отразени.
УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ДАМИ И ГОСПОДА МИНИСТРИ,

С оглед изложеното и на основание чл. 8, ал. 4, т. 1 от УПМСНА, предлагам Министерският съвет да разгледа и приеме проекта на Решение на Министерския съвет за одобряване на законопроект за изменение и допълнение на Закона за оръжията, боеприпасите, взривните вещества и пиротехническите изделия.
ПРИЛОЖЕНИЯ:
1.
Проект на Решение на Министерския съвет за одобряване на законопроект.

2.
Проект на Закон за изменение и допълнение на Закона за оръжията, боеприпасите, взривните вещества и пиротехническите изделия.

3.
Проект на Мотиви към законопроекта.

4.
Финансова обосновка.
5.
Справка за отразените становища по чл. 32 от УПМСНА.
6. Съгласувателни становища.
7. Становище на Работна група 1 „Свободно движение на стоки“;
8.
Съобщение за средствата за масово осведомяване.

9, Таблица за съответствие с европейското право.
10. Справка за съответствие с конвенцията за защита на правата на човека и основните свободи и с практиката на Европейския съд по правата на човека.

11. Частична предварителна оценка на въздействието.
ПЕТЪР ДИЛОВ
МИНИСТЪР НА ИКОНОМИКАТА И ИНДУСТРИЯТА

